CELEX: 32019D0309
Language: mt
Date: 2019-02-18 00:00:00
Title: Deċiżjoni ta' Implimentazzjoni tal-Kunsill (UE) 2019/309 tat-18 ta' Frar 2019 li tawtorizza lil-Litwanja biex tapplika miżura speċjali li tidderoga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud

22.2.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 51/17
               
            
         DEĊIŻJONI TA' IMPLIMENTAZZJONI TAL-KUNSILL (UE) 2019/309
         tat-18 ta' Frar 2019
         li tawtorizza lil-Litwanja biex tapplika miżura speċjali li tidderoga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b'mod partikolari l-Artikolu 395(1) tagħha,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     L-Artikolu 193 tad-Direttiva 2006/112/KE jistipula li persuna taxxabbli li tipprovdi l-oġġetti jew is-servizzi hija, bħala regola ġenerali, responsabbli biex tħallas it-taxxa fuq il-valur miżjud (VAT) lill-awtoritajiet tat-taxxa.
                  
               
                     (2)
                  
                  
                     Permezz ta' ittra rreġistrata mal-Kummissjoni fis-16 ta' Ottubru 2018, il-Litwanja talbet awtorizzazzjoni biex tintroduċi miżura speċjali ta' deroga mill-Artikolu 193 tad-Direttiva 2006/112/KE sabiex tapplika l-mekkaniżmu tar-reverse charge għall-konsenji ta' diski riġidi (“il-miżura speċjali”).
                  
               
                     (3)
                  
                  
                     B'konformità mat-tieni subparagrafu tal-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra bit-talba li saret mil-Litwanja, permezz ta' ittri bid-data tad-19 ta' Novembru 2018. Permezz ta' ittra bid-data tal-20 ta' Novembru 2018, il-Kummissjoni nnotifikat lil-Litwanja li kellha l-informazzjoni kollha meħtieġa sabiex tikkunsidra t-talba.
                  
               
                     (4)
                  
                  
                     Il-Litwanja skopriet li kienet qed issir frodi b'negozjant nieqes fil-kummerċ intra-Komunitajru fir-rigward ta' prodotti elettroniċi bħal laptops, telefowns ċellulari, tablets u diski riġidi. Id-daqs u l-ambitu ta' din il-prattika għandhom impatt dirett u negattiv ħafna fuq il-baġit tal-Istat.
                  
               
                     (5)
                  
                  
                     Il-Litwanja wettqet għadd ta' miżuri biex tindirizza u tipprevjeni dan it-tip ta' frodi tal-VAT. Skont il-Litwanja dawk il-miżuri ma humiex biżżejjed biex jipprevjenu l-frodi tal-VAT fil-forniment tal-prodotti elettroniċi.
                  
               
                     (6)
                  
                  
                     Il-Litwanja bi ħsiebha tintroduċi l-mekkaniżmu tar-reverse charge għall-prodotti elettroniċi abbażi tal-Artikolu 199a tad-Direttiva 2006/112/KE. Madankollu, d-diski riġidi jaqgħu barra mill-kamp ta' applikazzjoni ta' dak l-Artikolu.
                  
               
                     (7)
                  
                  
                     Biex tkun tista' tipprevedi forma aktar komprensiva tal-mekkaniżmu tar-reverse charge li jkun japplika mhux biss għall-prodotti elettroniċi diġà koperti mill-Artikolu 199a tad-Direttiva 2006/112/KE, iżda wkoll għad-diski riġidi, il-Litwanja qed titlob li tkun awtorizzata tintroduċi l-miżura speċjaliil-miżura speċjali.
                  
               
                     (8)
                  
                  
                     Minħabba l-impatt pożittiv li jista' jkollha l-miżura speċjali fuq il-ġlieda kontra l-frodi tal-VAT identifikata mil-Litwanja, jenħtieġ li d-deroga tingħata għall-perjodu limitat tal-1 ta' Marzu 2019 sat-28 ta' Frar 2022.
                  
               
                     (9)
                  
                  
                     B'mod ġenerali, id-derogi jiġu awtorizzati għal perjodu limitat, biex ikun jista' jiġi vvalutat jekk il-miżuri speċjali humiex xierqa u effettivi. Id-derogi jagħtu ż-żmien lill-Istati Membri biex jintroduċu miżuri konvenzjonali oħra biex jindirizzaw il-problema speċifika sakemm jiskadu l-miżuri speċjali, biex b'hekk ma jibqax il-bżonn tal-estensjoni tad-deroga. Derogi li jippermettu l-użu tal-mekkaniżmu tar-reverse charge jingħataw biss f'każi eċċezzjonali għal oqsma speċifiċi fejn il-frodi sseħħ u jintużaw biss bħala l-aħħar alternattiva. Għaldaqstant, jenħtieġ li l-Litwanja timplimenta miżuri konvenzjonali oħrajn biex tiġġieled u tipprevjeni l-frodi tal-VAT fir-rigward tal-kummerċ f'diski riġidi sal-iskadenza tal-miura speċjali u b'hekk ma jkollhiex bżonn tkompli tidderoga mill-Artikolu 193 tad-Direttiva 2006/112/KE fir-rigward ta' tali provvisti.
                  
               
                     (10)
                  
                  
                     Il-miżura speċjali mhi se jkollha ebda impatt negattiv fuq ir-riżorsi proprji tal-Unjoni li jirriżultaw mill-VAT,
                  
               ADOTTA DIN ID-DEĊIŻJONI:
         
            Artikolu 1
            B'deroga mill-Artikolu 193 tad-Direttva 2006/112/KE, il-Litwanja hija awtorizzata tappunta lir-riċevitur ta' konsenja bħala l-persuna responsabbli mill-ħlas tal-VAT fil-każ tal-konsenji tad-diski riġidi.
         
         
            Artikolu 2
            Din id-Deċiżjoni għandha ssir effettiva fid-data tan-notifika tagħha.
            Din id-Deċiżjoni għandha tapplika mill-1 ta' Marzu 2019 u għandha tiskadi fit-28 ta' Frar 2022.
         
         
            Artikolu 3
            Din id-Deċiżjoni hija indirizzata lir-Repubblika tal-Litwanja.
         
         
            Magħmul fi Brussell, it-18 ta' Frar 2019.
            
               
                  Għall-Kunsill
               
               
                  Il-President
               
               N. BĂDĂLĂU
            
         
         
            (1)  ĠU L 347, 11.12.2006, p. 1.